Broj: 711-I-769-M-73/23-04-24

Zagreb, 6. travnja 2023.

**MATIJA BRKIĆ**

Član uprave-direktor, Našička razvojna agencija

NARA d.o.o. za lokalni razvoj i poslovne usluge,

Našice

**Predmet: mišljenje na zahtjev obveznika Matije Brkića,**

- daje se

Povjerenstvo za odlučivanje o sukobu interesa (dalje: Povjerenstvo) dana 17. ožujka 2023. pod brojem 711-U-3565-M-73/23-01-28 zaprimilo je zahtjev za davanjem mišljenja koji je podnio obveznik Matija Brkić, član uprave-direktor trgovačkog društva Našička razvojna agencija NARA d.o.o. za lokalni razvoj i poslovne usluge, Našice (u daljnjem tekstu: NARA d.o.o.)

U podnesenom zahtjevu obveznik je naveo da je od 01. kolovoza 2021. direktor trgovačkog društva NARA d.o.o. u kojem Grad Našice ima 100 postotni udio i u kojem dužnost obnaša profesionalno. Nadalje, naveo je da je Grad Našice raspisao javni natječaj za imenovanje pročelnika Upravnog odjela za investicije i prostorno planiranje u Gradu Našice te da je podnio prijavu na javni natječaj koji je u tijeku, a da bi mu u slučaju odabira prestala funkcija direktora trgovačkog društva. Zaključno je naveo da NARA d.o.o. ima poslovne odnose s Gradom Našice te je slijedom navedenog postavio upit postoji li sukob interesa u slučaju da bude izabran na naprijed navedeno radno mjesto, u smislu članka 23. Zakona o sprječavanju sukoba interesa.

Povjerenstvo je sukladno podnesenom zahtjevu od trgovačkog društva NARA d.o.o. zatražilo očitovanje o postojanju poslovnih odnosa između navedenog trgovačkog društva i Grada Našice u razdoblju od 01. kolovoza 2021. pa nadalje, u smislu što je bilo predmet tih poslovnih odnosa, tko je sklapao ugovore te da li je obveznik Matija Brkić u obnašanju dužnosti direktora NARA d.o.o. poduzimao bilo koje radnje ili odlučivao u postupku koji je prethodio nastanku tog poslovnog odnosa, a posebice da li postojao poslovni odnos sa Upravnim odjelom za investicije i poslovno planiranje Grada Našice. Također, Povjerenstvo je od NARE d.o.o. zatražilo očitovanje tko i na čiji prijedlog imenuje direktora i upravu navedenog trgovačkog društva i kome direktor odgovara za svoj rad, postoji li odnos nadzora između trgovačkog društva NARA d.o.o. i Grada Našice te uživa li obveznik kao direktor navedenog trgovačkog društva pravo na naknadu plaće nakon prestanka dužnosti.

Povjerenstvo je dana 03. travnja 2022.godine zaprimilo očitovanje trgovačkog društva NARA d.o.o. u kojem je navedeno da je u razdoblju od 01. kolovoza 2021. postojao poslovni odnos između navedenog trgovačkog društva i Grada Našice te su u privitku citiranog dopisa i dostavljeni ugovori o poslovnoj suradnji. Uvidom u priložene ugovore, vidljivo je da su navedene ugovore sklapali Grad Našice kao naručitelj, odnosno davatelj zajma i Našička razvojna agencija NARA d.o.o. za lokalni razvoj i poslovne usluge kao izvršitelj, odnosno primatelj zajma te da su potpisnici navedenih ugovora bili gradonačelnik Grada Našice i Matija Brkić kao direktor navedene razvojne agencije. Predmetni ugovori odnosili su se na davanje kratkoročnog zajma za tekuće poslovanje i kupovinu opreme, odnosno na pružanje različitih usluga, odnosno izrade dokumentacije o nabavi i provođenje postupka javne nabave za različite usluge.

Iz navedenog očitovanja također proizlazi da u predmetnom razdoblju nije postojao poslovni odnos sa Upravnim odjelom za investicije i prostorno planiranje Grada Našica te da pročelnici upravnih odjela ne donose i ne potpisuju odluke i akte već to obavlja gradonačelnik kao upravljačka funkcija i predstavnik izvršne vlasti jedinice lokalne samouprave. Nadalje, navedeno je da je jedini osnivač NARE d.o.o. Grad Našice , koji je zastupan po gradonačelniku, i koji imenuje člana uprave-direktora društva koji odgovara Skupštini društva, ali i jednom godišnje podnosi Izvješće o radu NARE d.o.o. za prethodnu godinu na Gradskom vijeću Grada Našica. Zaključno je navedeno da direktor NARE d.o.o. ne uživa prvo na naknadu plaće nakon prestanka obnašanja dužnosti.

Povodom navedenog zahtjeva, a uzimajući u obzir i naknadno dostavljenu dokumentaciju i očitovanje, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21.-dalje u tekstu ZSSI-a) na 4. sjednici održanoj 6. travnja 2023. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 23. stavkom 1. ZSSI-a propisano je da za obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti. Stavkom 2. istog članka propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Člankom 5. stavkom 1. točka 7. ZSSI-a propisano je da se upravljačke funkcije odnose na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima, dok je točkom 5. propisano da su poslovni subjekti trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 9. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) propisano je da su općina, grad i županija pravne osobe. Člankom 53. stavkom 1. istog zakona propisano je da se za obavljanje poslova iz samoupravnog djelokruga jedinica lokalne i područne (regionalne) samouprave kao i povjerenih poslova državne uprave ustrojavaju upravni odjeli i službe (upravna tijela), dok je stavkom 2. istog članka propisano da se u općinama i gradovima može ustrojiti jedinstveni upravni odjel za obavljanje svih poslova iz samoupravnog djelokruga. Člankom 53.a propisano je da upravnim tijelima upravljaju pročelnici koje na temelju javnog natječaja imenuje općinski načelnik, gradonačelnik odnosno župan.

Slijedom svega navedenog, zaključuje se da bi u ovom slučaju pročelnik upravljao samo unutarnjom ustrojstvenom jedinicom (upravnim tijelom) ustrojenom u gradu kao pravnoj osobi, kao i da se radi o službeničkom radnom mjestu, na koje se imenuje temeljem javnog natječaja te se obavljanje poslova takvog radnog mjesta ne može smatrati upravljačkom funkcijom u smislu odredbe članka 23. st.1. i članka 5.stavka 1. točke 5. i 7. ZSSI-a.

Stoga se na obveznika Matiju Brkića ne primjenjuje odredba članka 23. stavka 1. ZSSI-a, kojom je propisano ograničenje prihvaćanja imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, tijekom 18 mjeseci nakon prestanka obnašanja dužnosti. te se obveznik može javiti na natječaj za radno mjesto pročelnika Upravnog odjela za investicije i prostorno planiranje grada Našica.

Međutim, Povjerenstvo ukazuje obvezniku da sukladno članku 22. stavku 1. ZSSI-a obveze koje za njega proizlaze iz članaka 7.,10, 11., 12. i 20. toga Zakona traju 12 mjeseci od dana prestanka obnašanja dužnosti. Slijedom navedenog, vezano za prijavu na natječaj za radno mjesto pročelnika u Gradu Našice, a s obzirom i na svoje dosadašnje poslove s navedenim tijelom, obveznik je dužan postupati savjesno i pošteno, pridržavati se odredaba članka 7. ZSSI-a, a posebice onih kojima je propisana zabrana ostvarivanja ili dobivanja prava ako se krši načelo jednakosti pred zakonom, utjecanje na dobivanje poslova ili ugovora o javnoj nabavi i drugi načini korištenja položaja obveznika utjecanjem na odluku tijela javne vlasti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Matija Brkić, elektroničkom dostavom
2. Objava na internetskoj stranici Povjerenstva
3. Pismohrana